CELEX: 22020D0554
Language: hu
Date: 2018-06-12 00:00:00
Title: Az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodás által létrehozott Állategészségügyi Vegyes Bizottság 1/2018. számú határozata (2018. június 12.) a megállapodás 11. melléklete 6. függelékének módosításáról [2020/554]

22.4.2020   
               
               
                  HU
               
               
                  Az Európai Unió Hivatalos Lapja
               
               
                  L 127/26
               
            
         AZ EURÓPAI KÖZÖSSÉG ÉS A SVÁJCI ÁLLAMSZÖVETSÉG KÖZÖTT LÉTREJÖTT, A MEZŐGAZDASÁGI TERMÉKEK KERESKEDELMÉRŐL SZÓLÓ MEGÁLLAPODÁS ÁLTAL LÉTREHOZOTT ÁLLATEGÉSZSÉGÜGYI VEGYES BIZOTTSÁG 1/2018. számú HATÁROZATA
         (2018. június 12.)
         a megállapodás 11. melléklete 6. függelékének módosításáról [2020/554]
         AZ ÁLLATEGÉSZSÉGÜGYI VEGYES BIZOTTSÁG,
         tekintettel az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodásra (1) és különösen annak 11. melléklete 19. cikkének (3) bekezdésére,
         mivel:
         
                     (1)
                  
                  
                     Az Európai Közösség és a Svájci Államszövetség között létrejött, a mezőgazdasági termékek kereskedelméről szóló mezőgazdasági megállapodás (a továbbiakban: mezőgazdasági megállapodás) 2002. június 1-jén lépett hatályba.
                  
               
                     (2)
                  
                  
                     A mezőgazdasági megállapodás 11. melléklete 19. cikkének (1) bekezdése alapján létrehozott Állategészségügyi Vegyes Bizottság (a továbbiakban: Állategészségügyi Vegyes Bizottság) felelős az említett melléklettel és annak végrehajtásával kapcsolatos valamennyi kérdés megvizsgálásáért, és a mellékletben meghatározott feladatok elvégzéséért. A 11. melléklet 19. cikkének (3) bekezdése értelmében az Állategészségügyi Vegyes Bizottság módosíthatja az említett melléklet függelékeit, különösen azok kiigazítása és aktualizálása érdekében.
                  
               
                     (3)
                  
                  
                     A mezőgazdasági megállapodás 11. mellékletének 1., 2., 3., 4., 5., 6. és 11. függelékét első ízben az Állategészségügyi Vegyes Bizottság 2/2003. számú határozata (2) módosította.
                  
               
                     (4)
                  
                  
                     A mezőgazdasági megállapodás 11. mellékletének 1., 2., 3., 4., 5., 6., 7., 10. és 11. függelékét legutóbb az Állategészségügyi Vegyes Bizottság 1/2015. számú határozata (3) módosította.
                  
               
                     (5)
                  
                  
                     Svájc több, egymást követő átmeneti időszakra lehetőséget kapott, hogy a hízlalásra és vágásra tartott házi sertés vágott teste és húsa tekintetében mentesítse a kis kapacitású vágóhidakat a Trichinella kimutatásának érdekében folytatott vizsgálat alól. Svájcban több mint ötven éve nem mutatták ki a Trichinella egyetlen előfordulását sem. Emellett Svájc jól működő szűrőprogrammal rendelkezik, és kötelezettséget vállal arra, hogy az Európai Unióban forgalomba hozott házi sertések húsán minden esetben elvégzik a házi sertés vágott testében és húsában a Trichinella kimutatására szolgáló vizsgálatot. Mindezek lehetővé teszik, hogy megszüntessék az eltérés átmeneti jellegét.
                  
               
                     (6)
                  
                  
                     A meglévő és jól működő gyakorlatok megszüntetésének elkerülése és a jogfolytonosság biztosítása érdekében, ami nem okozna semmilyen előrelátható negatív következményt, célszerű ezt a határozatot visszamenőleges hatállyal, 2017. január 1-jétől alkalmazni.
                  
               
                     (7)
                  
                  
                     Ennek a határozatnak az elfogadása napján kell hatályba lépnie.
                  
               
                     (8)
                  
                  
                     A mezőgazdasági megállapodás 11. mellékletének 6. függelékét ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 11. melléklet 6. függeléke a következőképpen módosul:
            
                        1.
                     
                     
                        A „Különleges feltételek” című fejezetének 4–6. pontja helyébe az alábbi szöveg lép:
                        
                                    „4.
                                 
                                 
                                    Svájc illetékes hatóságai kötelezettséget vállalnak arra, hogy az Európai Unióban forgalomba hozott házi sertések vágott testén és húsán minden esetben elvégzik a házi sertés vágott testében és húsában a Trichinella jelenlétének kimutatására szolgáló vizsgálatot.
                                 
                              
                                    5.
                                 
                                 
                                    A Trichinella kimutatása érdekében folytatott vizsgálatok során Svájc az (EU) 2015/1375 bizottsági végrehajtási rendelet (*1) I. mellékletének I. és II. fejezetében leírt vizsgálati módszereket alkalmazza.
                                 
                              
                                    6.
                                 
                                 
                                    Az állatok levágásának higiéniájáról szóló, 2005. november 23-i szövetségi belügyminisztériumi (DFI) rendelet (OHyAb; RS 817.190.1) 8. cikke (az (1) bekezdés a) pontja és a (3) bekezdés), valamint az állati eredetű élelmiszerekről szóló, 2016. december 16-i DFI-rendelet (RS 817.022.108) 10. cikke ((8) bekezdés) alapján azon, hizlalásra és vágásra tartott házi sertések vágott testét és húsát, valamint az abból származó húskészítményeket, hústermékeket és feldolgozott hústermékeket, amelyeket nem az Európai Unió piacára szánnak, az állatok vágásának higiéniájáról szóló, 2005. november 23-i DFI-rendelet 9. mellékletének utolsó albekezdésében szereplő minta szerinti különleges állat-egészségügyi bélyegzővel kell ellátni.
                                    A 2016. december 16-i-i DFI-rendelet 10. cikke rendelkezéseivel összhangban ezek a termékek nem képezhetik az Európai Unió tagállamaival folytatott kereskedelem tárgyát.
                                 
                              
                           (*1)  A Bizottság (EU) 2015/1375 végrehajtási rendelete (2015. augusztus 10.) a húsban előforduló Trichinella hatósági vizsgálatára vonatkozó különös szabályok megállapításáról (HL L 212., 2015.8.11., 7. o.).”"
                        
                     
                  
                        2.
                     
                     
                        A 7. pontot el kell hagyni.
                     
                  
         
            2. cikk
            E két példányban készült határozatot a társelnökök vagy a mezőgazdasági megállapodásban részes felek nevében eljárásra felhatalmazott egyéb személyek írják alá.
         
         
            3. cikk
            Ez a határozat az elfogadása napján lép hatályba.
            Ezt a határozatot visszamenőleges hatállyal, 2017. január 1-jétől kell alkalmazni.
         
         
            Kelt Bernben, 2018. június 12-én.
            
               
                  az Európai Unió részéről
               
               
                  a küldöttség vezetője
               
               K. VAN DYCK
            
            
               
                  a Svájci Államszövetség részéről
               
               
                  a küldöttség vezetője
               
               H. WYSS
            
         
         
            (1)  HL L 114., 2002.4.30., 132. o.
         
         
            (2)  Az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodással létrehozott Állategészségügyi Vegyes Bizottság 2/2003. határozata (2003. november 25.) a megállapodás 11. melléklete 1., 2., 3., 4., 5., 6. és 11. függelékének módosításáról (HL L 23., 2004.1.28., 27. o.).
         
            (3)  Az Európai Közösség és a Svájci Államközösség között létrejött, a mezőgazdasági termékek kereskedelméről szóló megállapodással létrehozott Állategészségügyi Vegyes Bizottság 1/2015. számú határozata (2015. december 17.) a megállapodás 11. melléklete 1., 2., 3., 4., 5., 6.,7., 10. és 11. függelékeinek módosításáról ((HL L 337., 2015.12.23., 128. o.).